《奉陪知府内翰至卞山有诗五首 其三 朱氏山居》
宋代·程俱

嵚崎宝山麓，乱石如斗兽。云根尽中空，嘘吸弄昏昼。

兹山颇似之，无乃共灵构。如何在人境，有此泉石囿。

深岩隐荟翳，竹树两森秀。坡陀接烟磴，足力恣所究。

恍然天地开，远目千嶂骤。中营五亩宅，何必封石窌。

桑麻无外求，茶果供日富。夭条列僮奴，花草更黼绣。

生生所应有，取足谢奔走。嗟余四方志，老大无一就。

对此寸心惊，无因托圭窦。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。